Einar Dahl (ordfører)

Einar Dahl (1880–1956) var en norsk høyesterettsadvokat og politiker (H), som var Trondheims ordfører fra 1920 til 1921.

Han vokste opp i Trondheim som sønn av kriminaldommer Hartvig Bernhard Dahl og hustru Therese Mathilde Ellingsen. Harald Dahl, rektor og professor i gruvedrift ved NTH, var hans yngre bror.

Einar Dahl tok artium i 1899 og juridisk embedseksamen i 1904. Han var dommerfullmektig ved Strinda og Selbu sorenskriverembete i Trondheim før han fikk sakførerbevilling i 1906. Han fikk møterett for Høyesterett i 1927. Han var også aktor ved Trondheim byrett og viseformann i Den norske Sakførerforening.

Han hadde mange styreverv, blant annet som styreformann i Forretningsbanken, Trondhjems Mekaniske Værksted og Norske Alliance, og medlem av direksjonen (styret) i Trondhjems Sparebank.

Han giftet seg i 1908 med Inger Goltermann (1880–1945). Hun var søster til Johanna Goltermann, som var gift med overrettssakfører Otto Skirstad. Etter sin kones død giftet han seg på nytt med Kristine Lorck, født Skirstad. Hun var søster til Skirstad og enke etter direktør ved Røros kobberverk Eigil Lorck.

Han døde i Trondheim i 1956 og ble begravet fra Tilfredshet kapell.

 Referanser 

Kategori:Ordførere i Trondheim
Kategori:Høyre-ordførere i Sør-Trøndelag
Kategori:Norske høyesterettsadvokater
Kategori:Personer fra Trondheim kommune